Rob Waring

**Rob Waring** (født 3. desember 1956 i Yonkers, New York) er en amerikanskfødt norsk musiker (slagverk / vibrafon) og komponist.

Han studerte ved Juilliard School (1974–79), flyttet til Oslo (1981) og har siden medvirket på en rekke innspillinger og etablert sin egen **Rob Waring Trio** med Frank Jakobsen og Carl Morten Iversen (1987–).  Waring underviser ved Norges musikkhøgskole, og har forøvrig spilt i gruppene Søyr og bidratt på utgivelser med Erik Wøllo (1983), Espen Rud (1984), Torgrim Sollid (1983), Rune Klakegg, Tone Hulbækmo (1986), Arve Moen Bergset (1987), Kjell Samkopf (1987), Morten Halle (1988), Lasse Thoresen (1994), Peter Opsvik (1999), Lars Klevstrand (2000), Torbjørn Sunde oktett (2001), Elin Rosseland (2004), SKRUK (2004), Jon Larsen (Strange News From Mars 2007), Jon Larsen (The Jimmy Carl Black Story 2008).  Har også opptrådt en rekke ganger med Jazzcode med Carl Størmer. Waring har også samarbeidet og turnert med elektronikaprodusenten Pantha du Prince og ensemblet The Bell Laboratory.

Rob Waring begynte å komponere mens han var gymnasiast og denne interessen vokste i løpet av studietiden på Juilliard der han tok komposisjon som valgfag hos Stanley Wolfe. Han har deltatt på seminarer med John Cage, Iannis Xenakis, Magnus Lindberg, Tristan Murail, Gerard Grisey, Cort Lippe, Lasse Thoresen, m. fl. Han fikk statsstipend i 1992 og reiste til York, England hvor han studerte digital lydsyntese og computerassistert komposisjon med Trevor Wishart, Richard Orton og Michael Clarke.

Som komponist har Rob Waring arbeidet innenfor ulike stilretninger og ensemblesammenhenger. Han har skrevet for soloinstrumenter, kammer- og jazzensembler, kor, slagverk, ulike kombinasjoner av akustiske og elektroniske instrumenter og rene elektroakustiske verker. Han har også skrevet musikk til ballett, film, teater og radio. Waring har hatt bestillingsoppdrag fra Collage Dansekompani, Søyr, Rikskonsertene, SKRUK, Sosialistisk Kor i Oslo, SISU slagverksensemble, NRK Radio, Ultimafestivalen, Forsvarets Musikkorps Sørlandet, Dan Styffe, Kjell Tore Innervik, Rolf-Erik Nystrøm, Frevo gitarduo, Ellen Bødtker og andre utøvere og ensembler.

Et knippe verk kan illustrere Warings ulike tilnærminger til komposisjon: i *Myriad* (1992) utvider en mikrotonalt stemt synthesizer de spektrale mulighetene i et stort blåseensemble. *Vectors* (1987), skrevet for jazzensemblet Søyr, er et eksempel på bruk av improvisasjon innenfor strenge formmessige rammer for å oppnå komplekse teksturer. I *Journey* (1993), to slagverkere trigger synthesizere, samplede lyder og sekvenser fra MIDI-kontrollere. *Kvar skal eg vel av? * (1987) for a cappella kor er en serie variasjoner over en norsk folketone. Lydinstallasjonen *Sonomatrix*, som Waring bygde i 1996, er en datastyrt matrise med 64 høyttalere som han har brukt til å utforske forholdet mellom lyd og rom. *Sonomatrix* brukes som likeverdig medlem av en trio med saksofon og vibrafon i *Saxono-vibramatriphonics* (2001).

Balinesisk musikk har spilt en viktig rolle som inspirasjonskilde for Waring. Verk som *Sikoté Sukán* (1997) for slagverktrio, *Sax Cycles* (2003) for 2 saxofoner og elektronikk, *Jalan Pantai Sari* (2005) duett for kvarttonemarimba, *Braided Streams* (2006) for bratsj, kontrabass og marimba, *Quartet for Solo Timpani and Percussion* (2008) og *Frekoté Vokán* (2009) for 2 gitarer er alle eksempler på balinesisk tematikk i Warings kompositoriske virke.

## Utgivelser
* Rob Waring Trio, *Secret red thread* (Odin Records, 1992)
* Rob Waring Trio, *Synchronize your watches* (Resonant Music, 2001) med bidrag fra Solveig Slettahjell
* *Oboe Guitar Vibraphone* sammen med Erik Wøllo og Jan Wiese.  Utgitt på vinyl i 1984 på Maza Records. Utgitt på nytt av Curling Legs.

## Referanser


## Eksterne lenker
* 
*  Biografi fra Jazzbasen.
*  Diskografi fra Jazzbasen. 
*  Verkliste fra NB noter